Koning Kallis gaan Pta-span bystaanJacques Kallis in aksie vir die Kolkata Knight Riders. Foto: Manjunath Kiran/AFP. Jacques Kallis is deel van die Pretoria Capitals se afrigterspan vir die komende Suid-Afrikaanse T20-toernooi. “Een van die beste veelsydige spelers ooit, Jacques Kallis, sluit by die Pretoria Capitals as assistentafrigter aan,” het die span opgewonde op sosiale media gedeel. Graham Ford, die voormalige Proteas-breier, is die Capitals se hoofafrigter. Die SA20, soos die toernooi bekendstaan, spog reeds met indrukwekkende name soos Faf du Plessis, Stephen Fleming, Lance Klusener en Jason Holder. Kallis se toetrede sal egter vir ŉ verdere hupstoot sorg. CANNOT. KEEP. CALM. ???????? One of the greatest all-rounders of all time, @jacqueskallis75 joins #PretoriaCapitals as Assistant Coach ???????? The #CapitalsUniverse now has another hero ????#SA20 pic.twitter.com/okCKzkvhy7 — Pretoria Capitals (@PretoriaCapsSA) September 7, 2022 Die Suid-Afrikaanse krieketster is in 2020 vereer toe hy in die Internasionale Krieketraad (IKR) se heldesaal opgeneem is. In sy speeldae het Kallis basies die rol van drie spelers vir die Proteas vertolk. Hy was die rots waarop die Suid-Afrikaners hul kolfbeurt gebou het, as bouler het hy gereeld belangrike paaltjies geneem, terwyl hy ’n paar bobaas-vangskote in die glippe benut het. Hy het meer as 10 000 lopies in toets- én eendagwedstryde vir die Proteas geslaan, terwyl hy meer as 200 paaltjies in albei weergawes van die spel laat kantel het. Hy is ook 23 keer as speler van die wedstryd in toetse aangewys – ’n wêreldrekord. As afrigter het hy al sy stempel by die Kolkata Knight Riders in die Indiese Premierliga afgedruk, terwyl hy ook as kolfkonsultant vir Suid-Afrika en Engeland bygestaan het. Die SA20-toernooi word vroeg in 2023 aangebied.